Die naweek se Superrugby-sooibrandDit was nou nie juis ŉ Superrugby-naweek wat ŉ mens lank sal onthou nie. Wanneer die grootste hoogtepunt deur die Southern Kings gelewer is wat Vrydag die Waratahs met 26-24 in Sydney geklop het, laat dit jou dink. Ja, daar was oorwinnings vir die Bulls, wat die Cheetahs op Loftus met 20-14 geklop het, die Lions wat Vrydagaand op Ellispark met 24-21 teen die Jaguares deurgeskraap het, maar hoe minder ŉ mens oor die Sharks en Stormers sê, des te beter. Die Sharks en die Rebels het met 9-9 op Kingspark sonder ŉ drie gelykop gespeel en die Stormers is in Christchurch met 57-24 deur die Crusaders oorrompel. Kom ons vergelyk dit met die Nieu-Seelandse spanne, wat al vier hul kragmetings gewen het. Die vier Nieu-Seelandse spanne het die naweek 169 punte aangeteken en net 67 afgestaan, terwyl die ses SA spanne in vyf wedstryde (drie oorwinnings) 103 punte aangeteken het, maar 124 afgestaan het. Nadat die Stormers verloor het, is daar in sekere kringe oor die skeidsregter gekla. Ja, daar was dalk een of twee vorentoe-aangeë (soos in die meeste wedstryde), en ja, daar was ŉ keer obstruksie. Maar hoe kan ŉ mens met agt drieë teen drie stry, met 628 meter veld gewen teenoor 335, met 36 verdedigers geklop teenoor 22? Het die skeidsregter die bal byna 20 keer aangeslaan, het die skeidsregter soveel keer swak verdedig? Nee, vat maar die hou op die ken, aanvaar maar dat die eerste paar vertonings op Nuweland net die begin van ŉ lang opdraande-pad is. En die Sharks? Ja, daar was versagtende omstandighede toe André Esterhuizen met ŉ rooikaart afgestuur is ná ŉ heeltemal onnodige boorvat. Maar jinne mense, die Rebels het nog nooit in Suid-Afrika gewen nie. Dis ŉ span wat vanjaar nog net nege drieë kon druk en 35 afgestaan het, wat laaste in die Australiese afdeling is. Dit was nie eens hul beste span nie (beserings en ŉ skorsing) en hulle het twee geelkaarte gekry en Nic Stirzaker is laat in die wedstryd met ŉ rooikaart afgestuur nadat hy ŉ tweede geelkaart gekry het. En drieëloos? Wat ons wys geword het, is dat Curwin Bosch, ondanks sy talent, nog baie het om te leer. Die Bulls? Twee uit twee na mekaar op Loftus, maar kan hulle met dié soort spel die Highlanders en die Crusaders klop? Hier en daar was daar ŉ opflikkering, maar daar wag nog baie werk. Die Lions? Hulle was nie oortuigend teen die Jaguares nie, maar die Argentyne het die vermoë om die Lions se hardlooppatroon te ontwrig. Hulle is hard en genadeloos, boer in jou gesig, boer op die onkantlyn en maak of hulle wegrol terwyl hulle eintlik die bal smoor. Slim … Die pad vorentoe? Op die Stormers wag die Highlanders die naweek, op die Cheetahs die Crusaders in Bloemfontein, op die Lions die Force in Australië, die Kings is tuis teen die Rebels en op die Sharks wag die Jaguares in Argentinië. Nóg sooibrand?